Begrotingsrede: Goeie nuus vir onderwysers, polisieGoeie nuus vir misdaadvoos Suid-Afrikaners is dat ŉ bykomende R8,7 miljard by die polisie se begroting gevoeg word. (Argieffoto: SA Polisie) Suid-Afrika se besteding om sy skuld te diens beloop jaarliks sowat R330 miljard oor die mediumtermynbegrotingsraamwerk – meer as die land se besteding aan onderskeidelik gesondheid, polisiëring en basiese onderwys. Die minister van finansies, Enoch Godongwana, het Woensdag in sy begrotingsrede dus stappe aangekondig om die begrotingstekort te verminder en skuldvlakke te stabiliseer. Meer geld is wel toegeken aan onderwys, gesondheid en die polisie. Onderwys en gesondheid Die regering het in 2017 ŉ beleid van gratis hoër onderwys aangekondig en Godongwana het ŉ bykomende toewysing van R32,6 miljard in finansiële steun aan huidige beurshouers en eerstejaarstudente onder die Nasionale Finansiële Hulpskema vir Studente (NSFAS) gedoen. Verdere tekorte sal egter van die basislyn van die departement van hoër onderwys gefinansier moet word. “Op die kruin van die Covid-19-pandemie moes ons onderwysers geweldige opofferings maak om te verseker ons kinders ontvang onderrig. Eweneens was ons gesondheidswerkers onder diegene wat die laaste en enigste linie van verdediging teen die pandemie was. “In hierdie begroting voeg ons R24,6 miljard by provinsiale onderwysdepartemente om die tekorte in die vergoeding van onderwysers te pak. “ŉ Bykomende R15,6 miljard word toegewys aan provinsiale gesondheidsdepartemente ter ondersteuning van hul voortgesette reaksie op Covid-19 en om tekortkominge in noodsaaklike goedere en dienste te oorbrug,” het Godongwana aangekondig. Altesame R3,3 miljard word ook toegewys om mediese interns en gemeenskapsdiensdokters te absorbeer. Polisie Goeie nuus vir misdaadvoos Suid-Afrikaners is dat ŉ bykomende R8,7 miljard by die polisie se begroting gevoeg word. Die departement kry ook R1 miljard om personeelhervorming in werking te stel. “Nog R800 miljoen kan moontlik in die volgende jaar beskikbaar wees, maar dit sal afhang van voldoende vordering,” sê Godongwana. Daar word ook meer geld bewillig om hulpbronne in die strafregstelsel en by die land se howe te verbeter. Die begroting van die departement van justisie en konstitusionele ontwikkeling word dus met R1,1 miljard verhoog, terwyl ŉ bykomende R39,9 miljoen aan die kantoor van die hoofregter toegewys word.